सरकारको न्यूनतम साझा कार्यक्रम सार्वजनिक (प्रत्यक्ष प्रसारण)
प्रधानमन्त्री पुष्पकमल दाहाल ‘प्रचण्ड’को नेतृत्वमा रहेको संयुक्त  सरकारले न्यूनतम साझा कार्यक्रम सार्वजनिक गरेको छ ।
काठमाडौं, चैत २३ गते । प्रधानमन्त्री पुष्पकमल दाहाल ‘प्रचण्ड’को नेतृत्वमा रहेको संयुक्त  सरकारले न्यूनतम साझा कार्यक्रम सार्वजनिक गरेको छ । बिहीबार साँझ ५ बजेर १५ मिनेटमा  सिंहदरबारस्थित प्रधानमन्त्री तथा मन्त्रिपरिषद्को कार्यालयबाट सरकारले साझा कार्यक्रम सार्वजनिक गरेको हो ।नेपाल सरकारको नीतिगत प्राथमिकता र न्यूनतम कार्यक्रमलाई नेपाल सरकारका प्रवक्ता एवम् सञ्चार तथा सूचना प्रविधिमन्त्री रेखा शर्माले सार्वजनिक गरिरहनु भएको छ । सङ्घीय लोकतान्त्रिक गणतन्त्रको सुदृढीकरण, संविधानको रक्षा र विशेष गरी आर्थिक मन्दीका कारण उत्पादनलगायतका क्षेत्रमा परेको असरलाई ध्यानमा राख्दै अर्थतन्त्र सबलीकरण गर्ने विषय न्यूनतम साझा कार्यक्रममा मुख्य रूपमा समेटिएका छन् ।आर्थिक अवस्था सुधार, सङ्क्रमणकालीन न्यायका प्रक्रियालाई पूर्णताका साथै कृषि, पर्यटन र ऊर्जा क्षेत्रको विकासलाई प्राथमिकतामा राखेर न्यूनतम साझा कार्यक्रम तयार पारिएको छ ।यसअघि सत्ता साझेदार दलका नेताहरू सम्मिलित कार्यदलले न्यूनतम साझा कार्यक्रम तयार पार्न जिम्मेवारी दिएको थियो । कार्यदलमा नेताहरू नेपाली कांग्रेसका रमेश लेखक, माओवादी केन्द्रका शक्तिबहादुर बस्नेत, जसपाका राजेन्द्र श्रेष्ठ, एकीकृत समाजवादीका विजय पौडेल सदस्य हुनुहुन्थ्यो ।न्यूनतम साझा कार्यक्रम सार्वजनिक गर्नुअघि यसलाई अन्तिम रूप दिन सत्ता साझेदार दलहरुबीच प्रधानमन्त्री निवास बालुवाटारमा छलफलसमेत भएको थियो । यो बैठकले अनुमोदन गरेपछि सरकारले साँझ न्यूनतम साझा कार्यक्रम सार्वजनिक गरेको हो । यसअघि सरकारले गत पुस २५ गते साझा कार्यक्रम सार्वजनिक गरेको थियो ।